
КЫРГЫЗ РЕСПУБЛИКАСЫНЫН ПРЕЗИДЕНТИНИН ЖАРЛЫГЫ

Виртуалдык активдер чөйрөсүндө мамлекеттик жөнгө салуунун айрым маселелери жөнүндө

Кыргыз Республикасынын 2026-жылдын 19-январындагы № 3 “Виртуалдык активдер жөнүндө” Кыргыз Республикасынын Мыйзамына өзгөртүүлөрдү киргизүү тууралуу” Мыйзамын ишке ашыруу максатында, виртуалдык активдер чөйрөсүндөгү мамилелерди мамлекеттик жөнгө салууну өркүндөтүү, санариптик экономиканы өнүктүрүү, инновациялык финансылык технологияларды жайылтуу үчүн жагымдуу шарттарды түзүү, виртуалдык активдер рыногунун катышуучуларынын укуктарын жана мыйзамдуу кызыкчылыктарын коргоо, ошондой эле ченемдик укуктук актыларды көрсөтүлгөн Мыйзамга ылайык келтирүү үчүн, Кыргыз Республикасынын Конституциясынын 66,71-беренелерин жетекчиликке алып, токтом кылам:
1. Төмөнкүлөр бекитилсин:
1) Кыргыз Республикасында стейблкоиндердин эмиссиясы (чыгарылышы), жүгүртүлүшү жөнүндө жобо 1-тиркемеге ылайык;
2) Реалдуу активдер (RWA-токендер) менен камсыздалган токендерди эмиссиялоо (чыгаруу), жүгүртүү жөнүндө жобо 2-тиркемеге ылайык;
3) Виртуалдык активдерди алмаштыруу операторунун ишин лицензиялоо жана жөнгө салуу жөнүндө  жобо 3-тиркемеге ылайык;
4) Виртуалдык активдердин тооругунун операторунун (криптобиржанын) ишин лицензиялоо жана жөнгө салуу жөнүндө жобо 4-тиркемеге ылайык;
5) Виртуалдык активдердин субъекттерине, алардын уюштуруучуларына жана кызмат адамдарына колдонулуучу таасир этүү чаралары жөнүндө жобо, 5-тиркемеге ылайык;
6) Кыргыз Республикасында инновациялык кызмат көрсөтүүлөрдү/технологияларды киргизүүгө байланыштуу виртуалдык активдер чөйрөсүндөгү атайын жөнгө салуучу режим (жөнгө салуучу пилоттук чөйрө) жөнүндө жобо 6-тиркемеге ылайык;
7) Майнингди жүзөгө ашыруу боюнча иш үчүн сертификатты каттоо жана берүү тартиби 7-тиркемеге ылайык. 
2. Виртуалдык активдердин субъекттерине ушул Жарлык күчүнө кирген күндөн тартып ишти ушул Жарлыктын 1-пункту менен бекитилген ченемдик укуктук актыларга ылайык келтирүү үчүн узактыгы 6 (алты) ай болгон өткөөл мезгил белгиленет.
3. Кыргыз Республикасынын Министрлер Кабинети ушул Жарлык күчүнө кирген күндөн тартып эки айлык мөөнөттө өзүнүн ченемдик укуктук актыларын ушул Жарлыкка ылайык келтирүүнү камсыз кылсын.
	4. Бул Жарлыктын аткарылышын контролдоо Кыргыз Республикасынын Президентинин Администрациясынын Президенттин жана Министрлер Кабинетинин чечимдеринин аткарууну контролдоо башкармалыгына жүктөлсүн.
	5. Бул Жарлык расмий жарыяланган күндөн тартып күчүнө кирет.

